A fordítás alapjául szolgáló kiadás:

Marie Kondo: Tidying Companion – A Planner to Spark Joy and Organize Your Life

Bluebird, an Imprint of Pan Macmillan, London, 2023

Első kiadás

Copyright © 2018 by Marie Kondo/KonMari Media Inc. (KMI). This translation arranged through Gudovitz & Company Literary Agency.

Magyar kiadás © Libri Könyvkiadó, Budapest, 2024

Hungarian translation © Kurdiné Mohácsi Gabriella, 2024

Minden jog fenntartva

Illusztráció © Hiroko Yano

Szerzőfotó © Meghan Kay Sadler

Tartalom

Bevezető

Nem a te hibád, ha nem tudsz rendet tenni

A KonMari-módszer alapvető szabályai

Térkép a sikeres rendrakáshoz

Tartsd meg azt, ami örömmel tölt el

1. Mielőtt nekilátsz

Az ideális otthon

Tervezd meg a napirended

Vizsgáld meg az otthonod jelenlegi állapotát

Jelölj ki határidőt

Példák a rendrakás ütemezésére

2. Tedd rendbe a ruhákat

Rendrakás visszaesés nélkül

Felsők

Szoknyák, nadrágok, ruhák

Kabátok és kosztümök

Harisnyák, zoknik, leggingsek

Fehérneműk

Táskák

Kiegészítők

Ritkán viselt ruhák

Cipők

Hogyan tárold a ruhaneműket

Visszatekintés

3. Tedd rendbe a könyveket

Rendrakás visszaesés nélkül

Tippek az örömteszthez

Helyezd el látványosan a kiválasztott könyveidet

Visszatekintés

4. Tedd rendbe a papírféléket

Rendrakás visszaesés nélkül

5. Tedd rendbe a komonót

Rendrakás visszaesés nélkül

Döntsd el, hol tárolod a komonót

CD-k és DVD-k

Bőrápolási termékek

Smink

Ékszerek, hajdíszek

Értékek

Elektromos kütyük és tartozékok

Hasznos apróságok

Háztartási kellékek

Hobbikomono

Konyhai eszközök, élelmiszerek

Maradt még más komono?

Visszatekintés

6. Tedd rendbe az érzelmileg fontos tárgyakat

Rendrakás visszaesés nélkül

Tegyél rendbe mindent – a fotók kivételével

Hogyan tedd rendbe az érzelmileg fontos tárgyakat

Utolsó lépésként tedd rendbe a fotókat

A kiválogatott tárgyak arra vágynak, hogy szolgáljanak téged

A rendrakás befejeztével drámai módon megváltozik az életed

Összegzés

Bevezető

Szia!

Marie Kondo vagyok, azaz KonMari.

Ennek a munkafüzetnek az a célja, hogy segítsen egyszer s mindenkorra befejezni a rendrakást, és olyan életet élni, ami örömmel tölt el. Talán már hallottál a KonMari-módszerről, de ha a buktatók vagy a hónapok óta tartó halogatás miatt mégsem sikerült még rendet raknod, a Rendrakás lépésről lépésre lesz a megfelelő társ a számodra.

Ez a munkafüzet mindenekelőtt arra szolgál, hogy útmutatást nyújtson a belső változáshoz. Mindegyik részben bemutatom a rendrakási módszerem egy részét, utána pedig megkérlek, hogy írd le a gondolataidat és az érzéseidet, mielőtt a tanultakat gyakorlatba ültetnéd. Ez segít megérteni a tárgyak birtoklásával kapcsolatos szokásaidat, valamint a gyengeségeidet, amik visszatartanak a rendrakásban. Az önismeret a sikeres rendrakás kulcsa. Csak akkor leszel képes tartósan rendet tartani visszaesés nélkül, ha felfedezed a valódi értékrendedet.

Az oldalakon bőven van hely, hogy leírd a gondolataidat álmaid életmódjáról, valamint papírra vess bármilyen olyan megfigyelést vagy belső átalakulást, amelyet a rendrakás folyamata során észlelsz. Nagyon fontos, hogy a saját kezeddel írd le ezeket.

Manapság egyre többen írnak jegyzeteket az okostelefonjukon vagy a számítógépükön, de ne becsüljük le a kézírás erejét. Ha saját kezünkkel vetjük papírra a gondolatainkat és a körülményeket, sokkal tisztábban láthatjuk magunkat, mint ha csak elmélkednénk.

Nekem például szokásommá vált, hogy noteszt hordok magamnál, hogy leírjam a gondolataimat, és nyomon kövessem a számomra örömteli eseményeket. Minél gyakrabban éljük át az örömet, annál könnyebb ráébrednünk, kik vagyunk valójában, és milyen tevékenységek vagy tárgyak nyújtanak vigaszt vagy kiteljesedést.

A rendrakás nagyszerű lehetőség, hogy intenzív módon tapasztaljuk meg az önfelfedezés folyamatát. Engedd, hogy ez a munkafüzet megkönnyítse a belső párbeszédet, miközben rendet teszel, és segítsen olyan tiszta, rendezett otthont és ideális életmódot teremteni, amiben örömed telik. Ha ez elsőre túl nyomasztóan hangzik, ne aggódj – lépésről lépésre vezetlek végig az egész folyamaton.

Most fogd a kedvenc tolladat, és készülj fel egy kis szórakozásra!

Nem a te hibád, ha nem tudsz rendet tenni

Az a vágyad, hogy tiszta és rendezett otthonban élj. De nincs időd vagy motivációd nekiállni, vagy ötleted sincs, hogyan láss hozzá. Még ha sikerül is rendet tenni, a rendetlenség előbb vagy utóbb visszaszivárog. Ezt kudarcként éled meg, és azon tűnődsz, mit csinálsz rosszul. Ismerősen hangzik? Nos, megnyugtatlak: nem a te hibád, ha nem tudsz rendet tenni. Nem is az a baj, hogy nincs elég időd rá. Az egyetlen ok, ami miatt nem tudsz rendet tenni, hogy nem tisztáztad az érzéseidet a holmijaiddal kapcsolatban. Megpróbálsz mindent megtartani, vagy véletlenszerűen dobálsz ki dolgokat anélkül, hogy párbeszédet folytattál volna velük.

A rendrakással kapcsolatos tennivalók valójában nagyon egyszerűek. A dolgok egy részét ki kell dobni, és el kell dönteni, hol tároljuk a maradékot. Ennyi! Ám ha már a kezdeteknél elakadsz – nem tudod, milyen gondolatok és érzelmek húzódnak meg a félgőzzel végzett rendrakási próbálkozásaid mögött, és hogy miért esik nehezedre megválni a holmiktól –, sosem végzel a rendrakással, bárhogy is próbálkozol. Mindig azt mondom, hogy a rendrakás 90 százaléka fejben dől el. Ahhoz, hogy elsajátítsd a helyes gondolkodásmódot, előbb tisztáznod kell az érzéseidet. A rendrakási folyamatot jóval könnyebbé teszi, ha a holmijaid átnézése közben felismered, hogyan érzel a dolgaid iránt, és az örömre fókuszálsz.

Csupán két dolgot kell tenned

Kidobás

= Csak azt tartsd meg, ami valóban örömmel tölt el

Tárolóhely kijelölése

= Fókuszálj az örömre, amikor elteszed a holmikat

Hogyan segít ez a munkafüzet a rendrakásban

1. Könnyedén haladsz előre

Nem sikerülhet a rendrakás, ha nem változtatod meg előbb a gondolkodásmódodat. És hogy a folyamat zökkenőmentesen menjen, fontos sorrendben követni a lépéseket. Ha nem tudod, hol kezdd, csak kövesd az utasításaimat minden oldalon. Ahogy leírod a saját válaszaidat, megérted majd, hogyan érzel a holmijaid iránt, és rájössz, milyen lépéseket kell tenned abban a pillanatban.

2. Tudni fogod, mi tölt el örömmel

Az egyéni takarítóleckéim során arra biztatom az ügyfeleimet, hogy vegyenek kézbe minden tárgyat, és tegyék fel a kérdést, hogy az adott tárgy örömmel tölti-e el őket. Mivel általában kevés figyelmet fordítunk az örömre, nehéz lehet segítség nélkül fejleszteni a tudatosságunkat. Ebben a munkafüzetben többször is le kell írnod a gondolataidat és az érzéseidet, így egyre inkább tudatában leszel annak, mi szerez örömet. Ez olyan hatékony lehet, mintha az egyik magánórámon vennél részt!

Haladj a saját tempódban

Rajtad múlik, mennyi időt fordítasz a rendrakásra. Ideális esetben rövid idő alatt, egy menetben kellene végezni vele, de ha ez nem lehetséges, nyugodtan haladj a saját tempódban. Tegyél rendet a szabadnapjaidon vagy naponta néhány órában. Ily módon nem fogod feladni félúton. A reálisan felállított időkeret a siker kulcsa.

A KonMari-módszer alapvető szabályai

Sokan azért esnek vissza, mert elkövetik azt a hibát, hogy helyiségek szerint tesznek rendet. Ezzel a megközelítéssel az a baj, hogy nem tudjuk felmérni a holmijaink tényleges mennyiségét. Ugyanabba a kategóriába tartozó tárgyak jellemzően a lakás több helyiségében is megtalálhatók, így nehezen tudatosul, hogy túl sok van belőlük. Ezért is fontos kategóriánként rendet tenni. Amikor például a könyveket teszed rendbe, kezdd azzal, hogy az összes kötetet egy helyre gyűjtöd. Így azonnal látod a teljes mennyiséget, és felismerheted, hány olyan példányt őrizgetsz, amire nincs is szükséged. Ez a felismerés vezet el a következő lépéshez.

Elsőként a ruhákat tedd rendbe. Mivel mindennap viseled őket, könnyű eldönteni, hogyan érzel velük kapcsolatban, és jó gyakorlás, hogy tudatosuljon benned, mi szerez örömet. Ezután, ahogy tovább haladsz a könyvek, a papírfélék, a komono (vegyes holmik) és végül az érzelmileg fontos tárgyak rendbetételével, egyre biztosabban fogod felismerni az érzéseidet.

A rendrakás terén kulcsfontosságúak az életmódoddal kapcsolatos gondolataid és érzéseid, ezért lényeges, hogy tisztában legyél ezekkel. Ha az egyes lépéseknél feljegyzed a munkafüzetbe a gondolataidat és a megfigyeléseidet, az kézzelfoghatóbbá teszi a haladást.

Mindig a saját holmiddal kezdd

Csábító lehet, hogy a családtagok holmiját a sajátoddal együtt válogasd át, de ne feledd: mindenki számára más értéke van a tárgyaknak. Nem a mi dolgunk eldönteni, mi fontos más számára, és mi nem. Mindig a saját holmiddal kezdd a rendrakást.

Munkalap

Térkép a sikeres rendrakáshoz

Előfordulhat, hogy rémülettel tölt el a rendrakás gondolata, vagy bár olvastad a könyveimet, mégsem tudtál nekilátni. Lehet, hogy a kísérleteid eddig kudarccal végződtek. Bárhogy is van: ezt a munkafüzetet azért állítottam össze, hogy segítsek neked.

Bárki képes rendet tenni. Ha helyesen csinálod, nem fogsz visszaesni. Az egyetlen gátló tényező a rossz megközelítés lehet. A zökkenőmentes rendrakás érdekében fontos, hogy megfelelő sorrendben haladj. Ebben a munkafüzetben lépésről lépésre mutatom meg, hogyan teljesítsd sikeresen a rendrakó maratont, így nem fogsz elveszni. Először is vizualizáld élénken a számodra ideális otthont és életmódot. Ezután haladj kategóriák szerint (ruhák, könyvek, papírfélék, komono és érzelmileg fontos tárgyak, ebben a sorrendben), és gyűjtsd össze egy helyre az egyes kategóriákba tartozó tárgyakat. Vegyél kézbe minden egyes darabot a halomban, és csak azt tartsd meg, ami örömmel tölt el. Végül gondold át, hogy a megtartott holmik hova tartoznak, és pakold el őket ennek megfelelően. Ez a teljes folyamat. Minden egyes lépéshez lesznek munkalapok, ahova leírhatod az észrevételeidet és a gondolataidat. Ezek kapaszkodót nyújtanak, hogy ne vessz el a feladatok sűrűjében, és segítenek megőrizni a lelkesedésedet. Mire a munkafüzet végére érsz, a lakásod rendezett és örömteli hely lesz, ahol a kedvenc tárgyaid vesznek körül.

Tartsd meg azt, ami örömmel tölt el

Amikor rendet teszünk, először a selejtezéssel kell végeznünk. Előfordulhat, hogy nehezedre esik csak úgy megválni valamitől, de ez azt jelzi, hogy elakadtál, és nem tudod, mit kell kidobnod. Fókuszálj inkább arra, hogy mit tartasz meg. Hogyan csináld? Hangolódj az örömre. Lehet, hogy ez túl rejtélyesen hangzik, de a rendrakás célja, hogy boldogságot hozzon, ezért fontos, hogy csak azt tartsd meg, ami örömmel tölt el.

Úgy ismerheted fel, hogy egy tárgy örömmel tölt el, hogy kézbe veszed, megérinted. Mit érzel, amikor hozzáérsz? Úgy érzed, szeretnéd megtartani? Szánj rá egy percet, hogy megismerd a tested reakcióját. Ha úgy érzed, hogy az adott tárgy energiával tölt fel, mindenképpen tartsd meg. Ha azonban nem szól a szívedhez, ideje elengedni. Amikor búcsút mondunk egy tárgynak, fontos, hogy kifejezzük a hálánkat a szolgálataiért. Például ha egy drága ruháról van szó, amit sosem hordtál, mondhatod ezt neki: „Köszönöm, hogy megtanítottál arra, hogy milyen ruha nem áll jól nekem.” Ha felismered, hogy egy tárgy betöltötte a szerepét, és kifejezed a háládat, kevésbé lesz bűntudatod, hogy kidobod. Természetesen felajánlhatod jótékony célra, vagy el is adhatod.

Mit tegyél, ha nem tudod, mi tölt el örömmel?

•Légy türelmes magaddal.

•Az ösztöneidre hallgatva válassz három kedvencet.

•Öleld magadhoz a tárgyat.

Eleinte nehéz lehet felismerni, mely tárgyak azok, amelyek örömet szereznek – de ez rendjén van. Próbálj meg egy kategórián belül összehasonlítani dolgokat. Sorrendet is felállíthatsz – vedd előre a három legkedvesebb ruhádat például. A másik hasznos trükk, hogy ne csak megérintsd a holmikat, hanem öleld is őket magadhoz.

Felelős kiadó Gyuricza Eszter

Felelős szerkesztő Ferenczy Zsófia

A szöveget gondozta Balázs Piroska

Műszaki szerkesztő Rochlitz Vera

Tördelte Kaposvári Franciska

ISBN 978 963 604 480 0

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Figtree – SIL Open Font License

Noto Serif – Apache License 2.0

Source Serif 4 – SIL Open Font License